मारुति ने लॉन्च की अपनी नई स्विफ्ट कार  
मारुति सुजूकी ने अपनी प्रीमियम हैचबैक स्विफ्ट का नया संस्करण पेश किया। इस मॉडल का दाम 4.22 लाख रुपये से 6.38 लाख रुपये के बीच है।
देश की सबसे बड़ी कार कंपनी मारुति सुजूकी ने अपनी प्रीमियम हैचबैक स्विफ्ट का नया संस्करण पेश किया। इस मॉडल का दाम 4.22 लाख रुपये से 6.38 लाख रुपये के बीच है। कंपनी की नई स्विफ्ट पूरी तरह नए प्लेटफार्म पर आधारित है। कंपनी और उसके आपूर्तिकर्ताओं ने नई कार पर 500 करोड़ रुपये से अधिक का निवेश किया है।  मारुति सुजूकी इंडिया के प्रबंध निदेशक और मुख्य कार्यकारी अधिकारी शिन्जो नाकानिशी ने संवाददाताओं से कहा, हमने नई स्विफ्ट ऐसे समय पेश की है, जब पुराने मॉडल की भी अच्छी मांग है। मुझे विश्वास है कि नई स्विफ्ट अपनी ईंधन दक्षता, स्टाइल और स्पोर्टियर लुक तथा बेहतर प्रदर्शन के जरिये नए मानक स्थापित करेगी। कंपनी ने स्विफ्ट को छह साल पहले पेश किया था। यह मारुति के सफल माडलों में से है। कंपनी अभी तक छह लाख स्विफ्ट कारें बेच चुकी हैं। मारुति को उम्मीद है कि नई स्विफ्ट से उसकी बाजार स्थिति और मजबूत होगी। नई स्विफ्ट पेट्रोल और डीजल दोनों संस्करणों में उपलब्ध होगी। पेट्रोल संस्करण में 1.2 लीटर का के सीरीज का इंजन लगा है, जबकि डीजल संस्करण 1.3 लीटर के इंजन के साथ है।